Dijous, 8 de juny
del 2006. Edició N. 2824

©
Grup Serra.

Àlex
Volney

De l'ofici de
lector

Que en altres ocasions ja hem comentat, i que sembla rutlla a tota vela
entre els treballadors manufacturers d'havans, de les plantacions de
l'illa de Cuba, se'n pot dir que l'origen és a les nostres terres. A
finals del s. XIX i principis del s. XX ja es feia servir aquest costum
entre els homes i les dones de la indústria suro-tapera. L'art de la
confecció de taps (amb l'escorça del Quercus Suber) ens arribà per la
Catalunya Nord, tot i que avui, als llibres de text de l'E.S.O. es parla
d'Extremadura i de Portugal. L'origen daquesta indústria és francès i som
pioners a la Península Ibèrica; els nostres avantpassats veieren com a les
comarques de l'Alt i Baix Empordà es consolidava un dels oficis més
pròspers a l'hora de formar i vertebrar una societat que sortia del més
pur feudalisme. Els tapers, com tots els treballadors (pescadors,
caçadors, pagesos) es reunien els diumenges i dinaven vora la mar, de tot
allò que portava cadascú, pollastre, llagosta... així nasqué la cuina de
la Costa Brava. Però, a més a més, el poder adquisitiu dels obrers del tap
era dels més alts d'Europa, car també lliuraven els dilluns. El diumenge
es reunien i els dilluns es descansava. Fins i tot, es pagava a un dels
companys perquè fes de lector, mentre els altres treballaven el suro,
així, ja us podeu imaginar que de retruc es podien difondre amb més
facilitat les noves corrents, els nous aires que de l'altre costat del
Canigó ens arribaven. I tot aquest relat, per a recordar que els avis, ja
sabeu, van anar a Cuba i això de l'ofici de lector continua, encara, avui,
més viu que mai.

A Palafrugell, capital del peix fregit, se suposa que d'aquesta manera
el besavi de servidor conegué «Les ruïnes de Palmira» i moltíssimes coses
més que cinquanta anys més tard la guerra escombraria. L'ofici de lector
segueix alenant, malgrat no sigui fruit exclusiu de la voluntat de
difondre noves idees entre companys de gremi i ja s'arribi al punt de
conrear l'oci i l'entreteniment, o la companyia de les persones més
majors.

No vos parl del Principat, ni del Carib, a casa nostra. Després i amb
doblers públics segurament n'imitaran la proposta, però, de moment, la
passa l'ha donada n'Eulari Arlés Font que ha creat «Lectura a domicili» i
omple el gran buit que viuen persones grans i discapacitades fent de
lectora d'ofici. Si algun dels nostres grans vol recordar una rondalla,
una novel·la, o poema que marcà la seva vida, ara pot escriure a
lecturaadomiciliUhotmail.com o trucar al 610381025 i apareixerà n'Eulari
per la porta. Atén persones majors que viven soles, amb discapacitats,
estrangers per millorar l'idioma, nens i nenes amb manca de temps dels
pares, grups de gent gran, centres de dia, residències, hospitals... i
l'oïdor pot triar el text literari que vulgui: relat, novel·la, conte,
assaig, rondalla, poesia o, fins i tot, premsa (diaris i revistes),
documents diversos amb el complement de comentaris, conversació,
opinions... i tot això a pactar amb l'usuari (en català o castellà) si es
vol a domicili, en un espai públic o a l'aire lliure. Davant la mar o
davall d'un garrover, en el marc de la nostra illa on pel que sembla no
tothom es dedica a la destrucció. També es pot crear o recuperar moments i
sensacions per als altres. Truca!

Àlex Volney. escriptor i
llibreter.

Adreça:
www.diaridebalears.com/segona.shtml?2824+6+162871

Diari de Balears - Tel. +34 971
78 8300 - e-mail: [email-masked]

Copyright © Grup
Serra.